
                                                                                            PATVIRTINTA
                                                                                            Šakių rajono savivaldybės administracijos
                                                                                            direktoriaus 2021 m. vasario     d.
                                                                                            įsakymu Nr. AT-

PARAMOS IŠ EUROPOS PAGALBOS LABIAUSIAI SKURSTANTIEMS ASMENIMS FONDO ŠAKIŲ RAJONO SAVIVALDYBĖS GYVENTOJAMS SKYRIMO TVARKOS APRAŠAS


                                                I SKYRIUS
                                 BENDROSIOS NUOSTATOS

	1. Paramos iš Europos pagalbos labiausiai skurstantiems asmenims fondo Šakių rajono savivaldybės gyventojams skyrimo tvarkos aprašas (toliau – Aprašas) reglamentuoja asmenų kreipimosi dėl paramos maisto produktais ir asmens higienos prekėmis tvarką, jos skyrimo organizavimą, reikalavimus paramai gauti, asmenų tikslinę grupę.
	2. Paramos iš Europos pagalbos labiausiai skurstantiems asmenims fondo Šakių rajono savivaldybės gyventojams (toliau – Parama) skyrimo tikslas – sudaryti sąlygas labiausiai skurstantiems Šakių rajono savivaldybės (toliau – Savivaldybė) gyventojams gauti paramą maisto produktais ir higienos prekėmis ir prisidėti prie šių asmenų skurdo ir (ar) socialinės atskirties mažinimo.
	3. Aprašas parengtas vadovaujantis Europos pagalbos labiausiai skurstantiems asmenims fondo projektų finansavimo sąlygų aprašu Nr. 5, patvirtintu Lietuvos Respublikos socialinės apsaugos ir darbo ministro 2020 m. balandžio 10 d. įsakymu Nr. A1-307 „Dėl Europos pagalbos labiausiai skurstantiems asmenims fondo projektų finansavimo sąlygų aprašo Nr. 5 patvirtinimo“ (toliau – Sąlygų aprašas).

II SKYRIUS
TIKSLINĖ GRUPĖ

	4. Teisę gauti Paramą turi asmenys, kurių vidutinės mėnesinės pajamos neviršija 1,5 Lietuvos Respublikos Vyriausybės patvirtintų valstybės remiamų pajamų (toliau – VRP) dydžio per mėnesį.
	5. Išimties tvarka Parama skiriama, kai bendrai gyvenančių ir (ar) vieno gyvenančio asmens pajamos vienam nariui yra didesnės nei 1,5 VRP dydžio, bet neviršija 2,5 VRP dydžio per mėnesį, kai: 
	5.1. asmuo yra sukakęs  pensinio amžiaus ir gyvena vienas;
	5.2. asmuo yra neįgalus ir gyvena vienas;

	5.3. šeima augina 3 ir daugiau vaikų;
	5.4. asmeniui, vienam auginančiam vaiką (vaikus);
	5.5. šeima (asmuo) patiria socialinę riziką;
	5.6. šeimai (asmeniui) ligos, nelaimingo atsitikimo, gaisro, stichinės nelaimės ir kitais nenumatytais atvejais.
	6. Bendrai gyvenančių asmenų ar vieno gyvenančio asmens pajamos per mėnesį apskaičiuojamos vadovaujantis Lietuvos Respublikos piniginės socialinės paramos nepasiturintiems gyventojams įstatymo nuostatomis, išskyrus pajamas, gaunamas iš žemės ūkio veiklos, kurios skaičiuojamos tik pagal šios veiklos apskaitos dokumentus, netaikant pajamų nustatymo pagal Lietuvos Respublikos Vyriausybės ar jos įgaliotos institucijos patvirtintus žemės ūkio veiklos pajamų, įvertintų pagal sąlygines išlaidas, normatyvus arba pajamų normą hektarui žemės ūkio naudmenų.
	7. Prieglobsčio prašytojų, perkeltų į Lietuvos Respublikos teritoriją pagal Lietuvos Respublikos Vyriausybės 2015 m. birželio 22 d. nutarimą Nr. 628 „Dėl užsieniečių perkėlimo į Lietuvos Respublikos teritoriją“, ir prieglobstį Lietuvos Respublikoje gavusių asmenų pajamos per mėnesį apskaičiuojamos vadovaujantis Sąlygų aprašo 28 punkte numatytomis nuostatomis.

III SKYRIUS
REIKALAVIMAI PARAMAI GAUTI

	8. Dėl Paramos gali kreiptis asmenys, deklaravę gyvenamąją vietą arba faktiškai gyvenantys Šakių rajono savivaldybės teritorijoje. 
	9. Kreipdamasis dėl Paramos asmuo užpildo Prašymą gauti Europos pagalbos labiausiai skurstantiems asmenims fondo paramą (toliau – Prašymas) (Sąlygų aprašo 1 priedas).
	10. Asmuo gali kreiptis raštu tiesiogiai į gyvenamosios vietos seniūniją ar pateikti prašymą registruotu laišku. Asmuo kartu su prašymu seniūnijos atsakingam darbuotojui pateikia asmens tapatybę patvirtinantį dokumentą (pasą, asmens tapatybės kortelę arba leidimą gyventi Lietuvos Respublikoje). Prašymą priėmęs darbuotojas, įsitikinęs prašymą teikiančio asmens tapatybe, asmens tapatybę patvirtinantį dokumentą grąžina jį pateikusiam asmeniui, asmens tapatybę patvirtinančio dokumento kopija nedaroma. Jeigu prašymas siunčiamas registruotu laišku, kartu teikiama patvirtinta asmens  tapatybę patvirtinančio dokumento kopija.
	11. Asmenys, gaunantys socialinę pašalpą pagal Lietuvos Respublikos piniginės socialinės paramos nepasiturintiems gyventojams įstatymą, nemokamą maitinimą pagal Lietuvos Respublikos socialinės paramos mokiniams įstatymą ir atitinkantys sąlygas gauti piniginę socialinę paramą, taip pat globojami šeimose vaikai ir asmenys nuo 18 metų, kuriems paskirta globos (rūpybos) išmoka pagal Lietuvos Respublikos išmokų vaikams įstatymą, į Paramos gavėjų sąrašus įrašomi jiems pateikus seniūnijai užpildytą Prašymą.
	Seniūnijos atsakingas darbuotojas, priėmęs asmens prašymą, turi užtikrinti, kad pateikti visi teisei į Paramą nustatyti reikalingi duomenys.
	12. Lietuvos Respublikos Vyriausybei paskelbus karantiną ir (arba) valstybės lygio ekstremaliąją situaciją visoje Lietuvos Respublikos teritorijoje arba Savivaldybėje, Savivaldybės administracijos direktoriui paskelbus savivaldybės lygio ekstremalią situaciją, seniūnijos atsakingas darbuotojas duomenis, reikalingus Prašymui užpildyti, gali surinkti nuotoliniu būdu. Pasibaigus karantinui ir (arba) valstybės ar savivaldybės lygio ekstremaliajai situacijai, iš asmenų, kurie buvo įtraukti į paramos gavėjų sąrašus karantino ir (arba) valstybės ar savivaldybės lygio ekstremaliosios situacijos laikotarpiu, pasirašytų prašymų neprašoma.
	13. Asmens pateiktas Prašymas galioja iki vienų kalendorinių metų (nuo n metų sausio 1 d. iki n metų gruodžio 31 d.), jeigu nepasikeitė gyventojo ir (ar) su juo gyvenančių asmenų padėtis ar Paramai gauti nurodytos sąlygos.
	14.  Asmenys Prašymus ateinantiems metams turi teisę pradėti teikti nuo einamųjų metų gruodžio 1 d. Einamaisiais metais Prašymas gali būti teikiami bet kuriuo metu.
	15. Asmenys, kurie 2 (du) kartus iš eilės neatsiėmė Paramos ir seniūnijai raštu ar žodžiu nenurodė objektyvių priežasčių, seniūnijos sprendimu gali būti neįtraukiami į vėliau sudaromus Paramos gavėjų sąrašus ir dėl Paramos turi kreiptis iš naujo.
	16. Pasikeitus asmens pajamoms, apie tai asmuo per 10 (dešimt) darbo dienų raštu ar žodžiu privalo informuoti seniūniją. Seniūnijos atsakingas darbuotojas turi iš anksto įspėti būsimą Paramos gavėją dėl šio reikalavimo vykdymo.

IV SKYRIUS
PARAMOS TEIKIMO ORGANIZAVIMAS

	17. Seniūnijos atsakingas darbuotojas, priimdamas asmens Prašymą, informaciją apie asmenį įtraukia į Socialinės paramos šeimai informacinę sistemą (toliau - SPIS) bei patikrina, ar asmuo nėra įtrauktas  į Labiausiai skurstančių asmenų sąrašus kitoje savivaldybėje.
	18. Paramos gavėjų sąrašų elektronines ir popierines versijas seniūnijos atsakingas darbuotojas formuoja iš SPIS suvestų duomenų ir užtikrina jų teisingumą.
	19. Darbuotojas, skirstantis Fondo paramą labiausiai skurstantiems asmenims, yra atsakingas už tinkamą paramos perdavimą paramos gavėjams ir asmenų pasirašymą Paramos gavėjų sąrašuose.
	20. Lietuvos Respublikos Vyriausybei paskelbus karantiną ir (arba) valstybės lygio ekstremaliąją situaciją visoje Lietuvos Respublikos teritorijoje arba Savivaldybėje, Savivaldybės administracijos direktoriui paskelbus savivaldybės lygio ekstremaliąją situaciją, asmenų, kurie yra įtraukti į paramos gavėjų sąrašus parašai Paramos gavėjų sąrašuose nerenkami. Tai, kad parama atsiimta, šiuose dokumentuose pažymi už jos dalinimą atsakingas seniūnijos darbuotojas.
	21. Jeigu atsiranda nepanaudotų produktų ir prekių (jų likučių), jie naudojami Lietuvos Respublikos socialinės apsaugos ir darbo ministro 2014 m. gegužės 16 d. įsakymu Nr. A1-268 „Dėl dokumentų, skirtų Europos pagalbos labiausiai skurstantiems asmenims fondo tikslinės grupės asmenų, maisto produktų ir (ar) būtinojo asmeninio vartojimo prekių apskaitai užtikrinti, formų pakeitimo“ nustatyta tvarka.
	22. Seniūnijos atsakingas darbuotojas turi teisę gauti papildomų dokumentų, kurių nėra SPIS ar kitoje jiems prieinamoje duomenų bazėje, būtinų priimti sprendimą dėl Paramos skyrimo.
	23. Seniūnijos atsakingas darbuotojas, priėmęs naujus asmenų Prašymus, papildo sudarytą Paramos gavėjų sąrašą, o pasikeitus šeimos (vieno gyvenančio asmens) pajamoms ar sąlygoms gauti Paramą jį keičia.
	24. Seniūnijos atsakingas darbuotojas informaciją apie Paramos gavėjus įtraukia į SPIS iki pirmojo Paramos dalijimo. Paramos gavėjų sąrašai gali būti pildomi ir (ar) atnaujinami per visą projekto įgyvendinimo laikotarpį.
	
V SKYRIUS
BAIGIAMOSIOS NUOSTATOS

	25. Asmuo, pasirašydamas užpildytą Prašymą, užtikrina pateiktos informacijos teisingumą.
	26. Už tinkamą tikslinės grupės asmenų įtraukimą į paramos gavėjų sąrašus atsako seniūnijos atsakingas darbuotojas,
	27. Asmens duomenys tvarkomi vadovaujantis Europos Parlamento ir Tarybos 2016 m.  balandžio 27 d. reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – BDAR), Lietuvos Respublikos asmens duomenų teisinės apsaugos įstatymu (toliau – ADTAĮ) ir kitais teisės aktais, reglamentuojančiais asmens duomenų tvarkymą ir apsaugą. 
	28. Šakių rajono savivaldybės administracijos Socialinės paramos skyrius užtikrina BDAR ir ADTAĮ numatytas Paramos gavėjų teises: 1) žinoti (būti informuoti) apie savo asmens duomenų tvarkymą; 2) susipažinti su savo asmens duomenimis ir kaip jie yra tvarkomi; 3) reikalauti sunaikinti savo asmens duomenis arba sustabdyti asmens duomenų tvarkymo veiksmus, kai duomenys tvarkomi nesilaikant ADTAĮ, BDAR ir kitų asmens duomenų tvarkymą reglamentuojančių teisės aktų nuostatų; 4) nesutikti, kad būtų tvarkomi jų asmens duomenys.
	29. Šis Aprašas tvirtinamas, keičiamas bei papildomas Šakių rajono savivaldybės administracijos direktoriaus įsakymu.
	30. Pasikeitus teisės aktams, reglamentuojantiems Aprašo nuostatas, ar jei teisės aktai atitinkamus klausimus reglamentuoja kitaip nei Aprašas, taikomas tų teisės aktų nuostatos.

